রুনা খান

রুনা খান হলেন একজন বাংলাদেশী অভিনেত্রী। টেলিভিশন নাটকে অভিনয়ের মধ্য দিয়ে তার কর্মজীবন শুরু হয়। তিনি "হালদা" (২০১৭) চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে জাতীয় চলচ্চিত্র পুরস্কার ও বাচসাস পুরস্কার অর্জন করেন। এছাড়া তিনি "গহীন বালুচর" (২০১৭) ও "ছিটকিনি" (২০১৭) ছবিতে অভিনয় করে প্রশংসিত হয়েছেন। "ছিটকিনি" ছবিতে তার কাজের জন্য তিনি শ্রেষ্ঠ চলচ্চিত্র অভিনেত্রীর জন্য মেরিল-প্রথম আলো সমালোচক পুরস্কার অর্জন করেন।
রুনা খান ১৯৮৩ সালের ১১ জানুয়ারি টাঙ্গাইলের মির্জাপুরে জন্মগ্রহণ করেন। শৈশব কাটে টাঙ্গাইলের সখিপুর শহরে। ১৯৯৮ সালে তিনি ঢাকা আসেন। তার পিতা ফরহাদ খান ছিলেন একজন সরকারি চাকুরিজীবী। মা আনোয়ারা খান। তিনি তার পিতামাতার জ্যেষ্ঠ সন্তান। তার স্বামীর নাম এষণ ওয়াহিদ। তাদের একমাত্র কন্যার নাম রাজেশ্বরী। তিনি টাঙ্গাইলের একটি স্কুল থেকে মাধ্যমিক, ঢাকার বদোরুন্নেছা সরকারী কলেজ থেকে উচ্চমাধ্যমিক পাশ করে ইডেন কলেজ থেকে অনার্স ও মাস্টার্স শেষ করেন।
২০০২ সালে নাগরিক নাট্য সম্প্রদায়ে কর্মী হিসেবে যোগ দেন। ২০০৫ সালে জনপ্রিয় শিশুতোষ ধারাবাহিক ১২৩ সিসিমপুর এর মধ্যদিয়ে তার পেশাগত অভিনয় জীবনের শুরু। ২০১৬ সালে নাগরিক নাট্য সম্প্রদায়ের "নাম গোত্রহীন" মঞ্চনাটকের মঞ্চায়নে তিনি অপি করিমের স্থলাভিষিক্ত হন। পাকিস্তানি লেখক সাদাত হাসান মান্টোর তিনটি ছোটগল্প অবলম্বনে নাটকটির চিত্রনাট্য রচনা ও নির্দেশনা দিয়েছেন ঊষা গাঙ্গুলী। এছাড়া তিনি আসাদুজ্জামান নূর নির্দেশিত নাগরিক নাট্য সম্প্রদায়ের "দেওয়ান গাজীর কিসসা" মঞ্চনাটকে অভিনয় করেন।
সারা যাকের এর নির্দেশনায় স্মৃতি সত্তা ভবিষ্যৎ নাটকে অভিনয় করেন।
রুনা খান হুমায়ুন ফরিদী নির্দেশিত ছায়াবিথী,গোলাম সোহরাব দোদুল নির্দেশিত মামাভাগ্নে,"সংসার",সাতকাহন আলভী আহমেদ নির্দেশিত আড্ডা, দিপংকর দীপন এর মায়ের দোয়া পরিবহন,মেটামরফসিস সোহেল আরমান নির্দেশিত "জলরঙ",মাতিয়া বানু শুকু নির্দেশিত একটা কিনলে একটা ফ্রী, মাসুদ সেজান এর লংমার্চ, আবু হায়াৎ মাহমুদ নির্দেশিত "বৃষ্টিদের বাড়ি", রায়হান খানের "প্রেসিডেন্ট সিরাজ-উদ-দৌলা", মাহফুজ আহমেদ এর আমাদের ছোট নদী চলে বাঁকে বাঁকে,মাগো তোমার জন্য, মোস্তফা কামাল রাজ এর ফ্যামিলি ক্রাইসিস ধারাবাহিকগুলোতে অভিনয় করেন।
দেয়াল আলমারী,অভিনেতা,দি বস,বাফার জোন,বোধ,স্বর্ণমানব,বড়মেয়ে,যদিও সন্ধ্যা,পথের প্রান্তে,বহিরাগত,বৌভাগ,বাবার ঘর,মাটিবর্তী,খোঁড়া ঘোড়া,বাহাদুর ডাক্তার,টিনের চশমা,অবাক যোগসুত্র তার প্রশংসিত একক নাটক।
তিনি আশফাক নিপুন এর ওয়েব ফিল্ম কষ্টনীড়,গৌতম কৈরির ওয়েবফিল্ম আন্তঃনগর, আবু হায়াত মাহমুদ এর ওয়েবফিল্ম মার্ডার ৯০’স, অমিতাভ রেজা চৌধুরীর ওয়েব সিরিজ বোধ এ অভিনয় করেন।
এছাড়া তিনি গ্রামীনফোন,ডাচ্ বাংলা ব্যাংক মোবাইল ব্যাংকিং, স্কয়ার টয়লেট্রিজ গ্রুপ,রাঁধুনী এবং বিএসআরএম স্টিল এর বিজ্ঞাপনচিত্রে মডেল হন।
তিনি বদরুল আনাম সৌদ পরিচালিত "গহীন বালুচর" (২০১৬) চলচ্চিত্রে শামীমা চরিত্রে অভিনয় করেন। তিনি ২০১৭ সালে "আহত পাখির গান" টেলিভিশন নাটকে অভিনয়ের জন্য এক ঘণ্টার নাটক ও টেলিফিল্মে শ্রেষ্ঠ অভিনেত্রী (প্রধান চরিত্র)বিভাগে আরটিভি স্টার অ্যাওয়ার্ড অর্জন করেন। এছাড়া একই বছর তৌকীর আহমেদ পরিচালিত "হালদা" চলচ্চিত্রে তাকে জাহিদ হাসান অভিনীত চরিত্রের বড় বউ জুঁই চরিত্রে দেখা যায়। এই চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে জাতীয় চলচ্চিত্র পুরস্কার ও বাচসাস পুরস্কার অর্জন করেন। ২০১৮ সালে তিনি সাজেদুল আউয়াল পরিচালিত "ছিটিকিনি" ছবিতে কেন্দ্রীয় ময়মুনা চরিত্রে অভিনয় করেন। ছবিটি ১৬শ ঢাকা আন্তর্জাতিক চলচ্চিত্র উৎসবে প্রদর্শিত হয়। খান ২০তম মেরিল-প্রথম আলো পুরস্কারে সমালোচক শাখায় শ্রেষ্ঠ চলচ্চিত্র অভিনেত্রী বিভাগে পুরস্কৃত হন।
তিনি মৃত্তিকা গুণ এর কালো মেঘের ভেলা চলচ্চিত্রে কেন্দ্রীয় নারী চরিত্র রোজীর রুপদান করেন।
রুনা খানের স্বামী এষণ ওয়াহিদ এবং তাদের একমাত্র কন্যা রাজেশ্বরী।